Οι **Baby Guru** είναι ένα ελληνικό μουσικό συγκρότημα. Η μουσική τους ανήκει στον ευρύτερο χώρο της ροκ, επηρεασμένη από ρεύματα όπως το κράουτροκ και το ψυχεδελικό ροκ, ενώ οι στίχοι των τραγουδιών τους είναι σχεδόν αποκλειστικά στα αγγλικά. Έχουν κυκλοφορήσει τέσσερις δίσκους μέσω της Inner Ear Records, δύο εκ των οποίων είχαν διεθνή διανομή.

Βιογραφικό
----------

### Τα πρώτα βήματα

Το συγκρότημα αποτελείται από τους King Elephant (Γιάννης Καρράς), Prins Obi (Γιώργος Δημάκης, αρχικά με το ψευδώνυμο Obi Serotone), ο οποίος είναι και ο βασικός τραγουδιστής και στιχουργός, και Sir Kosmiche (Άξιος Ζαφειράκος). Οι τρεις παιδικοί φίλοι ξεκίνησαν να παίζουν μαζί μουσική από το λύκειο με το όνομα Art. Αργότερα ο Καρράς και ο Ζαφειράκος συμμετείχαν στο συγκρότημα Duke Abduction. Οι τρεις τους ξανασυναντήθηκαν το 2009 και ξεκίνησαν να αυτοσχεδιάζουν σε δικό τους στούντιο, δημιουργώντας μουσικά κομμάτια με την ηλεκτρονική επεξεργασία των αυτοσχεδιασμών τους. Το όνομα του συγκροτήματος το εμπνεύστηκαν από το κράουτροκ συγκρότημα Guru Guru αλλά και το τραγούδι «Ella Guru» του Captain Beefheart.

To 2010 πραγματοποίησαν σειρά εμφανίσεων στην Αθήνα, ενώ κυκλοφόρησαν δωρεάν σε ηλεκτρονική μορφή τo πρώτo τους EP, *Yogi Sister vol.I & vol.ΙΙ*, μια συλλογή από πρώιμες ηχογραφήσεις τους.

### Δισκογραφικό ξεκίνημα

Η πρώτη ομώνυμη δισκογραφική δουλειά των Baby Guru κυκλοφόρησε τον Σεπτέμβριο του 2011 από την ανεξάρτητη εταιρεία Inner Ear. Μια πρώτη έκδοση του *Baby Guru* σε βινύλιο εξαντλήθηκε γρήγορα, ενδεικτικό του ενδιαφέροντος που είχε δημιουργήσει το συγκρότημα. Το μουσικό ύφος του δίσκου ήταν επηρεασμένο από το γερμανικό κράουτροκ και συγκροτήματα όπως οι Can και Neu!, με τη σύντομη διάρκεια των κομματιών όμως να δίνει στη μουσική τους έναν πιο ποπ χαρακτήρα σε σχέση με τα προαναφερθέντα συγκροτήματα. Οι κριτικές του δίσκου ήταν σε γενικές γραμμές θετικές, επαινώντας τη διαφορετικότητα του ήχου σε σχέση με άλλα αγγλόφωνα ελληνικά συγκροτήματα εκείνης της περιόδου, επισημαίνοντας όμως την υπερβολική προσκόλληση του συγκροτήματος σε φόρμες του παρελθόντος χωρίς να τις ανανεώνουν, ενώ πολλές από τις συνθέσεις τους ήταν αποσπασματικές, προσομοιάζοντας περισσότερο σε ασκήσεις ύφους.

To 2012 ξεκίνησε με τους Baby Guru να γράφουν τη μουσική υπόκρουση της θεατρικής παράστασης *Γιατί σκότωσα την καλύτερη μου φίλη* σε σκηνοθεσία Βάσιας Ατταριάν, μια διασκευή του ομώνυμου μυθιστορήματος της Αμάντας Μιχαλοπούλου. Τον Ιούνιο κυκλοφόρησε την πρώτη του προσωπική δουλειά ο King Elephant με τιτλο *Under the bed* ενώ τον Αύγουστο κυκλοφόρησαν δωρεάν το ηλεκτρονικό EP *Covers* με ένα εισαγωγικό κομμάτι και τρεις διασκευές.

Το δεύτερο άλμπουμ των Baby Guru, με τίτλο Pieces κυκλοφόρησε τον Οκτώβριο της ίδιας χρονιάς. Η συγκεκριμένη δουλειά θεωρήθηκε ως ένα σημαντικό βήμα μπροστά σε σχέση με τον πρώτο δίσκο του συγκροτήματος. Οι επιρροές από το κράουτροκ παρέμειναν αλλά ο ήχος τους εξερεύνησε περισσότερο την ψυχεδέλεια των δεκαετιών του ’60 και του ’70, ενώ προστέθηκαν πολύ περισσότερες κιθάρες στα τραγούδια. Το άλμπουμ κυκλοφόρησε και σε πολλές ευρωπαϊκές χώρες σε διανομή των εταιρειών Rough Trade και V2, λαμβάνοντας θετικές κριτικές. Στις αρχές του 2013 το συγκρότημα πραγματοποίησε μια μίνι περιοδεία στην Ολλανδία για να υποστηρίξει την εκεί κυκλοφορία του *Pieces*.

### Κυκλοφορία του Marginalia

Ο τρίτος δίσκος τους, με την ονομασία Marginalia κυκλοφόρησε τον Μάρτιο του 2014. Στο άλμπουμ αυτό διατηρήθηκαν οι αναφορές στον μοτορίκ ρυθμό του κράουτροκ και την ψυχεδέλεια, αλλά παράλληλα το συγκρότημα στράφηκε και προς το νιου γουέιβ και την σύνθποπ των αρχών της δεκαετίας του ΄80. Το τραγούδι που ξεκινάει το δίσκο, το «Especially when», βασίζεται σε κιθαριστικά ριφς, χαρακτηριστικό ασυνήθιστο για το συγκρότημα. Επίσης, για πρώτη φορά συμπεριέλαβαν τραγούδι με ελληνικό στίχο, το «Exegersis». Για άλλη μια φορά οι κριτικές για το άλμπουμ ήταν πολύ θετικές και από αρκετούς κριτικούς χαρακτηρίστηκε ως η καλύτερη τους κυκλοφορία.

Η πρώτη ζωντανή παρουσίαση του δίσκου έγινε στο κλαμπ Ρομάντσο. Το συγκρότημα πραγματοποίησε συναυλίες σε διάφορα φεστιβάλ για να τον υποστηρίξει. Τον Οκτώβριο του 2014 εμφανίστηκαν και στο φεστιβάλ CMJ Music Marathon στη Νέα Υόρκη, όπου χαρακτηρίστηκαν ως μία από τις πέντε πιο αξιομνημόνευτες ανακαλύψεις του φεστιβάλ.

Το καλοκαίρι του 2015 ανακοίνωσαν την είσοδο ενός τέταρτου μέλους, του Kon Kon, και παράλληλα τη κυκλοφορία ενός μίνι δίσκου μέσω της KLIK Records με τίτλο Sunshine Special.

### Επιστροφή στην Inner Ear με το IV

Στις 28 Φεβρουαρίου 2017 επέστρεψαν στην Inner Ear Records για τη κυκλοφορία ενός τέταρτου άλμπουμ, το οποίο πήρε το όνομα του από την ακολουθία της δισκογραφίας τους. Λίγους μήνες μετά τη ανακοίνωσαν τη προσωρινή παύση της μπάντας.

Δισκογραφία
-----------

### Μεγάλης διάρκειας

* *Baby Guru* (2011)
* *Pieces* (2012)
* *Marginalia* (2014)
* *IV* (2017)

### Σινγκλς και EP

* *Yogi Sister, Vol.I & Vol.II* (2010)
* *Covers* (2012)
* *Yogi Sister III* (2013)
* *Sunshine Special* (2015)

### Κυκλοφορίες του Prins Obi

Στα τέλη του 2013 ο Prins Obi κυκλοφόρησε δωρεάν το πρώτο του προσωπικό EP, *Love Songs for Instant Success,* και εν συνεχεία κυκλοφόρησε δύο δίσκους, το Notions (2014) και The Age of Tourlou (2017).

Παραπομπές
----------

1. ↑  Κοκκίνη, Μερόπη (16 Νοεμβρίου 2011). «Baby Guru». lifo.gr.
2. ↑  Τρούσας, Φώντας (8 Σεπτεμβρίου 2011). «ΕΣΩ ΟΥΣ κάποια από τα πρόσφατα». Δισκορυχείον.
3. ↑  Βούλγαρης, Ζαννής. «Baby Guru». Avopolis. Ανακτήθηκε στις 9 Νοεμβρίου 2014.
4. ↑  Πυκνάδας, Ηλίας (8 Ιανουαρίου 2012). «Οι Baby Guru πάνε θέατρο». mixtape.gr. Αρχειοθετήθηκε από το πρωτότυπο στις 7 Δεκεμβρίου 2014. Ανακτήθηκε στις 8 Νοεμβρίου 2014.
5. ↑  «Baby Guru - Pieces». crackhitler.com. Αρχειοθετήθηκε από το πρωτότυπο στις 9 Δεκεμβρίου 2014. Ανακτήθηκε στις 8 Νοεμβρίου 2014.
6. ↑  Καραμιχάλης, Κώστας (29 Νοεμβρίου 2012). «Baby Guru – "Pieces"». mixtape.gr. Αρχειοθετήθηκε από το πρωτότυπο στις 7 Δεκεμβρίου 2014. Ανακτήθηκε στις 8 Νοεμβρίου 2014.
7. ↑  Seban, Johanna (9 Αυγούστου 2013). «Envoûtant Baby Guru» (στα Γαλλικά).
8. ↑  Μενέγος, Παναγιώτης (16 Απριλίου 2013). «Οι Baby Guru στην Ολλανδία». athensvoice.gr. Αρχειοθετήθηκε από το πρωτότυπο στις 17 Δεκεμβρίου 2014. Ανακτήθηκε στις 9 Νοεμβρίου 2014.
9. ↑  Σακκαλής, Κώστας (26 Μαρτίου 2014). «Baby Guru Marginalia». rocking.gr.
10. ↑  Πανότας, Πάνος (25 Σεπτεμβρίου 2014). «Baby Guru Marginalia». mic.gr.
11. ↑  Maguire, Chris (1 Ιουνίου 2014). «Review: Baby Guru - Marginalia» (στα Αγγλικά). altsounds.com. Αρχειοθετήθηκε από το πρωτότυπο στις 8 Δεκεμβρίου 2014. Ανακτήθηκε στις 8 Νοεμβρίου 2014.
12. ↑  «BABY GURU». ziriafestival.gr. Αρχειοθετήθηκε από το πρωτότυπο στις 19 Δεκεμβρίου 2014. Ανακτήθηκε στις 8 Νοεμβρίου 2014.
13. ↑  Αρτεμάκης, Στέλιος. «Οι Baby Guru έχουν ωριμάσει περισσότερο απ' όσο θα θέλανε». oneman.gr. Αρχειοθετήθηκε από το πρωτότυπο στις 8 Δεκεμβρίου 2014. Ανακτήθηκε στις 8 Νοεμβρίου 2014.
14. ↑  Raygoza, Isabela. «Our 5 Best Musical Discoveries from CMJ 2014» (στα Αγγλικά). mtviggy.com. Ανακτήθηκε στις 8 Νοεμβρίου 2014.
15. ↑  «Άκουσε ολόκληρο το Sunshine Special EP των Baby Guru». *LiFO*.. Ανακτήθηκε στις 2018-07-18.
16. ↑  «IV, by Baby Guru». *Baby Guru*. Ανακτήθηκε στις 18 Ιουλίου 2018.
17. ↑  «Baby Guru to release new album 'IV' in April» (στα αγγλικά). *AXS*.. Ανακτήθηκε στις 2018-07-18.
18. ↑  Σακκαλής,, Κώστας. «Baby Guru - IV». *Rocking.gr*.. Ανακτήθηκε στις 2018-07-18.
19. ↑  Κύρκος, Ανδρέας. «Baby Guru - IV». *Avopolis Music Network*.. Ανακτήθηκε στις 2018-07-18.
20. ↑  «Ψυχεδελικά μιλώντας, οι Baby Guru έχουν βρει το νόημα» (στα αγγλικά).. Ανακτήθηκε στις 2018-07-18.
21. ↑  Μίχος, Θεοδόσης (10 Δεκεμβρίου 2003). «Ο Prins Obi ακούει Μπετόβεν όταν έχει hangover». popaganda.gr.
22. ↑  «Prins Obi shares new song "Weekend Lovers" — listen» (στα αγγλικά). *Consequence of Sound*. 2014-11-13.. Ανακτήθηκε στις 2018-07-16.
23. ↑  «Prins Obi μπορείς να μας κάνεις λιανά το νέο σου άλμπουμ;».. Ανακτήθηκε στις 2018-07-16.

Εξωτερικοί σύνδεσμοι
--------------------

* Επίσημη ιστοσελίδα του συγκροτήματος
* Σελίδα του συγκροτήματος στο Soundcloud